ai4bharat/Pralekha huggingface dataset:
पेट्रोलियम आणि नैसर्गिक वायू मंत्रालय
भारतातले वाढते ऊर्जा क्षेत्र, परदेशी गुंतवणुकदारांसाठी आकर्षक – धर्मेंद्र प्रधान
नवी दिल्ली, 2 ऑगस्ट 2019
भारतातले वाढते ऊर्जा क्षेत्र गुंतवणुकदारासाठी आकर्षक ठरत असल्याचे केंद्रीय पेट्रोलियम आणि नैसर्गिक वायू मंत्री धर्मेंद्र प्रधान यांनी म्हटले आहे. ते आज नवी दिल्लीत एका परिषदेत बोलत होते. भारताची अर्थव्यवस्था 7 टक्क्यांपेक्षा जास्त दराने विकास पावेल या अंदाजामुळे अधिक गुंतवणुकदार येतील असे ते म्हणाले. अनेक कंपन्यांनी परदेशी रोखे बाजारातून यशस्वीरित्या निधी उभारला आहे असे सांगून निधीचा मार्ग विविधांगानी वृद्धींगत होण्याची शक्यता त्यांनी व्यक्त केली.
व्यवसायाला पोषक वातावरण निर्माण करण्याच्या दृष्टीने अनेक परिवर्तनात्मक सुधारणा हाती घेण्यात आल्या आहेत. त्यामुळे देशातल्या तेल आणि नैसर्गिक वायु उत्पादन क्षेत्राला अधिक गुंतवणूक आणि या क्षेत्राला चालना मिळेल असा विश्वास त्यांनी व्यक्त केला. देशातल्या तेल आणि नैसर्गिक वायु उत्पादन क्षेत्रात वृद्धी व्हावी यासाठी हाती घेतलेल्या महत्वाच्या धोरणात्मक सुधारणांमध्ये एकसमान परवाना धोरण, विपणनाबाबत ऑपरेटर्सना स्वातंत्र्य, गुंतवणुकदारांसाठी सर्वकष माहिती आणि आकडेवारीची उपलब्धता यांचा समावेश आहे.
भारत या वर्षी 3 ट्रिलियन डॉलर्सची अर्थव्यवस्था ठरेल आणि लवकरच आपली अर्थव्यवस्था 5 ट्रिलियन डॉलर्सची होईल. हे उदिृष्ट साध्य करण्यासाठी भारताला सुरक्षित, माफक दरातल्या आणि शाश्वत उर्जेची गरज असून उच्च विकास दर आणि 1.3 अब्ज जनतेच्या ऊर्जेची गरज भागविण्यासाठी याची आवश्यकता आहे. म्हणूनच ऊर्जेच्या प्रत्येक स्रोताचा उपयोग करणे महत्वाचे आहे असे त्यांनी सांगितले.
B.Gokhale/N.Chitale/P.Malandkar
(Visitor Counter : 112
ग्राहक व्यवहार, अन्न आणि सार्वजनिक पुरवठा मंत्रालय
भारताने 2023 ते 2025 या कालावधीसाठी आंतरराष्ट्रीय इलेक्ट्रोटेक्निकल आयोगाचे उपाध्यक्षपद आणि धोरणात्मक व्यवस्थापन मंडळचे अध्यक्षपद जिंकले
नुकत्याच अमेरिकेतील सॅन फ्रान्सिस्को येथे झालेल्या आंतरराष्ट्रीय इलेक्ट्रोटेक्निकल आयोगाच्या बैठकीत आयईसीच्या सर्व सदस्यांनी केलेल्या मतदानात भारताला 90% पेक्षा जास्त मते मिळाली. आयईसी मधील भारतीय राष्ट्रीय समिती आणि भारतीय मानक ब्युरो  च्या विविध तांत्रिक समित्यांच्या सदस्याची प्रतिनिधी म्हणून निवड झाली.
आंतरराष्ट्रीय मंकीकरण संस्था आणि आयईसीच्या धोरण आणि प्रशासकीय संस्थांमध्ये बीआयएसचे प्रतिनिधित्व हे सुनिश्चित करते की महत्त्वाच्या धोरणात्मक आणि रणनीती विषयक बाबींवर भारतीय दृष्टिकोन समजून घेतला जाईल. तसेच आंतरराष्ट्रीय स्तरावरील सर्वोत्तम पद्धतींशी भारतीय राष्ट्रीय मानकीकरण प्राधान्यक्रम संरेखित करण्याची संधी देखील यामुळे मिळेल.
केंद्रीय वाणिज्य आणि उद्योग, ग्राहक व्यवहार, अन्न आणि सार्वजनिक वितरण आणि वस्त्रोद्योग मंत्री, पीयूष गोयल यांच्या मार्गदर्शनाखाली कार्य करून BIS सातत्याने आंतरराष्ट्रीय मंचावर आपले अस्तित्व दाखवत आहे. सध्या BIS हे आंतरराष्ट्रीय मानकीकरण संस्था  आणि आयईसीच्या विविध धोरणात्मक आणि प्रशासकीय संस्थांमध्ये प्रतिनिधित्व करते. जसे की ISO परिषद, ISO तांत्रिक व्यवस्थापन मंडळ , IEC SMB, IEC बाजारपेठ रणनीती मंडळ , IEC व्यवसाय सल्लागार समिती  यांचा यात समावेश होतो.
आयईसी ही एक आंतरराष्ट्रीय मानक संस्था आहे जी सर्व इलेक्ट्रिकल, इलेक्ट्रॉनिक आणि संबंधित तंत्रज्ञानासाठी आंतरराष्ट्रीय मानके निर्धारित करते. मानकीकरण व्यवस्थापन मंडळ ही आयईसीची सर्वोच्च प्रशासकीय संस्था असून तांत्रिक धोरण बाबींसाठी जबाबदार आहे.
भारताचे प्रतिनिधित्व करणारे विमल महेंद्रू हे आयईसीचे उपाध्यक्ष असतील.
पंतप्रधान कार्यालय
सुब्रमण्यम भारती यांच्या जयंतीनिमित्त पंतप्रधानांनी केले अभिवादन
नवी दिल्ली, 11 डिसेंबर 2019
पंतप्रधान नरेंद्र मोदी यांनी सुब्रमण्यम भारती यांच्या जयंतीनिमित्त त्यांना अभिवादन केले आहे.
“माननीय सुब्रमण्यम भारती यांच्या जयंतीनिमित्त त्यांचे स्मरण करतो. ‘महाकवी भरतियार’ म्हणून प्रसिद्ध झालेले भारती, देशभक्ती, सामाजिक सुधारणा, काव्यप्रतिभा आणि निर्भयता यांचे प्रतीक आहेत. त्यांचे विचार आणि कार्य आपल्याला कायम प्रेरणा देत राहिल.
सुब्रमण्यम भारती यांचा सर्वाधिक विश्वास न्याय आणि समानतेवर होता. त्यांनी एकदा म्हटले होते, ‘एका व्यक्तीची जरी उपासमार होत असेल तर आम्ही संपूर्ण जग नष्ट करु’. माणसाचे दु:ख कमी करण्यासाठी आणि सक्षमीकरणाला चालना देण्यासाठीचा त्यांचा दृष्टिकोन यातून दिसून येतो.” असे पंतप्रधान म्हटले आहे.
B.Gokhale/S.Kakade/D.Rane
(Visitor Counter : 82
भारतीय निवडणूक आयोग
निवडणुकीदरम्यान दूरदर्शन आणि आकाशवाणीवर प्रचारासाठी राष्ट्रीय आणि प्रादेशिक राजकीय पक्षांना भारतीय निवडणूक आयोग डिजिटल टाइम व्हाउचर जारी करणार
नवी दिल्ली, 18 जुलै 2023
निवडणुकीदरम्यान आकाशवाणी आणि दूरदर्शनवर राजकीय पक्षांना देण्यात येणारा वेळ आता ऑनलाइन असणार आहे. भारतीय निवडणूक आयोगाने, राजकीय पक्षांद्वारे सरकारी मालकीच्या इलेक्ट्रॉनिक माध्यमांच्या वापरासाठी विद्यमान योजनेत सुधारणा केली आहे. माहिती तंत्रज्ञान  प्लॅटफॉर्मद्वारे डिजिटल टाइम व्हाउचर जारी करण्याची तरतूद सादर करून हे करण्यात आले आहे. या सुविधेमुळे, राजकीय पक्षांना निवडणुकीदरम्यान टाईम व्हाउचर घेण्यासाठी त्यांचे प्रतिनिधी ईसीआय/सीईओ कार्यालयात प्रत्यक्ष पाठवण्याची गरज भासणार नाही. यातून निवडणूक प्रक्रियेच्या सुधारणेसाठी आणि सर्व हितधारकांच्या सुलभतेसाठी तंत्रज्ञानाचा लाभ घेण्याबाबत आयोगाची वचनबद्धता दिसून येते.
तंत्रज्ञानातील प्रगती ओळखून आयोग राजकीय पक्षांशी संवाद साधण्यासाठी माहिती तंत्रज्ञान आधारित पर्याय उपलब्ध करून देत आहे. अलीकडेच, आयोगाने निवडणूक आयोगाकडे राजकीय पक्षांद्वारे आर्थिक लेखाजोखा ऑनलाइन भरण्यासाठी एक वेब पोर्टलही सुरू केले.
पार्श्वभूमी:
सुरुवातीला 16 जानेवारी 1998 रोजी अधिसूचित करण्यात आलेल्या या योजनेला लोकप्रतिनिधी कायदा, 1951 च्या कलम 39A अंतर्गत वैधानिक आधार आहे. मान्यताप्राप्त राष्ट्रीय आणि प्रादेशिक पक्षांशी व्यापक सल्लामसलत केल्यानंतर ती तयार करण्यात आली होती आणि निवडणूक प्रचारासाठी सरकारी मालकीच्या इलेक्ट्रॉनिक माध्यमांवर न्याय्य प्रवेश सुनिश्चित करणे हा तिचा उद्देश आहे. या योजनेंतर्गत, प्रत्येक राष्ट्रीय पक्ष आणि संबंधित राज्याच्या मान्यताप्राप्त प्रादेशिक पक्षांना दूरदर्शन आणि आकाशवाणीवर समान वेळ दिला जातो आणि पक्षांना वाटप करण्यात येणारा अतिरिक्त वेळ हा संबंधित राज्ये/केंद्रशासित प्रदेशातील शेवटच्या विधानसभा निवडणुका किंवा लोकसभेच्या शेवटच्या सार्वत्रिक निवडणुकांमधील पक्षांच्या मतदानातील कामगिरीच्या आधारावर ठरवला जातो. प्रसार भारती कॉर्पोरेशन भारतीय निवडणूक आयोगाशी सल्लामसलत करून आणि राजकीय पक्षाच्या प्रतिनिधींच्या उपस्थितीत, कोणत्याही पक्षाच्या अधिकृत प्रतिनिधींद्वारे वरील प्रसारण/प्रक्षेपण कोणत्या वेळेत केले जाईल याची खरी तारीख आणि वेळ पूर्वनिश्चित करेल.
पात्र राजकीय पक्षांना टाईम व्हाउचरच्या प्रक्रियेसाठी आणि वितरणासाठी माहिती तंत्रज्ञान -आधारित प्लॅटफॉर्म सुरु करण्यात आल्यामुळे अधिक कार्यक्षम आणि सुव्यवस्थित प्रक्रिया सुनिश्चित होईल तसेच राजकीय पक्षांसाठी सुगम्यता आणि वापर सुलभ होईल.
ऑर्डरची लिंक:
https://eci.gov.in/files/file/15138-scheme-for-use-of-govt-owned-electronic-media-by-political-parties-during-elections-modification-of-scheme-%E2%80%93-para-6-sub-clause-iv-%E2%80%93-provision-to-provide-time-vouchers-through-it-platform-%E2%80%93-regarding/
राष्ट्रीय/प्रादेशिक राजकीय पक्षांना पाठवलेल्या पत्राची लिंक:
https://eci.gov.in/files/file/15140-letter-to-political-parties-digitization-of-time-vouchers-in-respect-of-broadcasttelecast-time-allotted-to-nationalstate-political-parties-during-election/
S.Kane/V.Joshi/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 92
कौशल्य विकास आणि उद्यमशीलता मंत्रालय
कृत्रिम बुद्धीमत्तेतील देशव्यापी प्रशिक्षण कार्यक्रमासाठी कौशल्य भारत आणि आयबीएम एकत्र आले
(नवी दिल्ली, 18 सप्टेंबर 2019
कौशल्य विकास आणि उद्यमशीलता मंत्रालयाच्या प्रशिक्षण महासंचालनालयाने आयबीएम  या जगातल्या प्रमुख आयटी कंपनीबरोबर कृत्रिम बुद्धीमत्तेतील देशव्यापी प्रशिक्षण कार्यक्रमासाठी करार केला आहे. देशभरातल्या 10 हजार प्रशिक्षणार्थी येत्या वर्षभरात प्रशिक्षण दिले जाणार आहे. देशातल्या सात ठिकाणी 200 कार्यशाळांद्वारे 14 प्रशिक्षक हे प्रशिक्षण देतील.
B.Gokhale/S.Kane/P.Kor
सांस्कृतिक मंत्रालय
‘आजादी का अमृत महोत्सव’ हा जन महोत्सव ठरेल : प्रल्हाद सिंह पटेल
नवी दिल्ली, 12 मार्च 2021
पंतप्रधान नरेंद्र मोदी यांनी आज अहमदाबाद इथे साबरमती आश्रमातून पदयात्रेला  हिरवा झेंडा दाखवला. ‘आजादी का अमृत महोत्सव’ India@75 साठीच्या कार्यक्रमांचे उद्घाटनही पंतप्रधानांनी केले. India@75 साठी विविध सांस्कृतिक आणि डिजिटल उपक्रमांचे उद्घाटनही पंतप्रधानांनी केले. गुजरातचे राज्यपाल आचार्य देवव्रत, केंद्रीय राज्यमंत्री प्रल्हाद सिंह पटेल आणि गुजरातचे मुख्यमंत्री विजय रूपाणी आणि गांधी आश्रमाचे विश्वस्त या कार्यक्रमाला उपस्थित होते.
साबरमती आश्रम इथे उपस्थिताना संबोधित करताना ‘आजादी का अमृत महोत्सव’ या 15 ऑगस्ट 2022 पूर्वी 75 आठवडे सुरु होणाऱ्या आणि 15 ऑगस्ट 2023 पर्यंत सुरु राहणाऱ्या कार्यक्रमाच्या उद्घाटनाचा त्यांनी उल्लेख केला. स्वातंत्र्यासाठी आयुष्य वेचणाऱ्या महात्मा गांधी आणि महान स्वातंत्र्य सैनिकांना पंतप्रधानांनी आदरांजली अर्पण केली.
स्वप्ने आणि कर्तव्ये यांची पूर्तता करताना प्रेरणा म्हणून स्वातंत्र्य लढा, 75 साठी कल्पना, 75 साठी कामगिरी, 75 साठी कृती, 75 साठी संकल्प या पाच स्तंभाचा मार्गदर्शक म्हणून त्यांनी पुनरुच्चार केला.
आजादी का अमृत महोत्सव म्हणजे स्वातंत्र्याच्या उर्जेचे अमृत, स्वातंत्र्य लढ्याच्या योद्ध्यांच्या स्फूर्तीचे , नव कल्पना आणि आत्मनिर्भरता आणि नव संकल्पांचे अमृत असे पंतप्रधानानी सांगितले.
सविस्तर प्रसिद्धी पत्रकासाठी इथे क्लिक करा:
https://www.pib.gov.in/PressReleasePage.aspx?PRID=1704323
सविस्तर प्रसिद्धी पत्रकासाठी इथे क्लिक करा:
https://www.pib.gov.in/PressReleasePage.aspx?PRID=1704336
गांधीजीनी दांडीयात्रा सुरु केली त्या भूमीवर 91 वर्षानंतर आपण सर्व जण जमलो आहोत. मात्र आताचा भारत हा पूर्णतः परिवर्तन घडलेला भारत आहे.भारताचा विकासाचा प्रवास हा स्वयंपूर्ण आणि आत्म सन्मानाचा असेल या पंतप्रधानांच्या वक्तव्याचे स्मरण केंद्रीय सांस्कृतिक मंत्र्यांनी केले. जागतिक मंचावर योगदान देणारा देश अशी आपली प्रतिमा राहील.आजादी का अमृत महोत्सव हा जन महोत्सव राहील असे सांगून जनतेच्या रुचीचे कार्यक्रम यात आयोजित केले जातील असे ते म्हणाले.
आपल्या स्वातंत्र्याच्या अमृत महोत्सवी कार्यक्रमाची सुरवात गुजरातच्या भूमीवरून केल्या बद्दल गुजरातचे मुख्यमंत्री विजय रूपाणी यांनी पंतप्रधानांचे आभार मानले.
India@75 या संकेत स्थळाचे उद्घाटन आणि ‘आत्मनिर्भर इनक्युबेटर’ कार्यक्रमाचे उद्घाटनही पंतप्रधानांनी केले.कारागीरांच्या लोप पावत असलेल्या कला आणि कौशल्यांचे जतन करण्यासाठी साबरमती आश्रमाच्या भागीदारीने सांस्कृतिक मंत्रालयाने हा कार्यक्रम हाती घेतला आहे.
भारताच्या स्वातंत्र्याची 75 वर्षे साजरी करण्यासाठी केंद्र सरकारने आजादी का अमृत महोत्सव कार्यक्रमांची मालिका आयोजित केली आहे. देशभरात जन-सहकार्याच्या भावनेतून जन-उत्सव म्हणून हा महोत्सव साजरा केला जाईल.M.Chopade/N.Chitale/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 650
पंतप्रधान कार्यालय
अहमदाबाद शॉपिंग फेस्टिवल-2019 चे पंतप्रधानांच्या हस्ते उद्घाटन
सरकार देशात व्यवसायासाठी पोषक वातावरण तयार करण्यासाठी निरंतर कार्यरत असल्याचे पंतप्रधानांचे प्रतिपादन
नवी दिल्ली, 17 जानेवारी 2019
पंतप्रधान नरेंद्र मोदी यांनी अहमदाबाद येथे साबरमती नदीच्या किनारी अहमदाबाद शॉपिंग फेस्टीवल-2019 चे उद्घाटन केले. या महोत्सवात गुजरातमधील फेरीवाले विक्रेत्यांपासून शॉपिंग मॉलपर्यंत, कारागीरांपासून हॉटेल-रेस्टॉरंटशी संबंधित व्यवसायापर्यंत सर्वजण आपली उत्पादने दाखवण्यासाठी आणि त्यांचा प्रचार करण्यासाठी एकत्र आले आहेत. व्हायब्रंट गुजरात शिखर परिषदेच्या बरोबरीने आयोजन करण्यात आल्यामुळे हा महोत्सव खास आहे.
यावेळी पंतप्रधानांनी उपस्थितांना संबोधित केले. या आयोजनाची प्रशंसा करतांना ते म्हणाले, “साधारणपणे आपण परदेशातच अशा प्रकारच्या मोठ्या व्यापार परिषदांचे आयोजन झालेले पाहतो. आता व्हायब्रंट गुजरात तसेच अहमदाबाद शॉपिंग फेस्टीवलचा प्रारंभ हे प्रशंसनीय उपक्रम आहेत.”
पंतप्रधान म्हणाले की, “सरकार देशात व्यवसायासाठी पोषक वातावरण तयार करण्यासाठी निरंतर कार्यरत आहे. गेल्या चार वर्षात जुने कायदे रद्द करण्यात आले तर शेकडो नियम सोपे सुलभ बनवण्यात आले. अशा प्रकारच्या प्रयत्नांमुळेच आपण व्यवसाय सुलभतेसाठी मानांकनात 142 वरुन 77 वर झेप घेतली आहे. आम्ही छोट्या उद्योजकांसाठी प्रक्रिया सोप्या करण्याचा सातत्याने प्रयत्न करत आहोत. आपण अशा व्यवस्थेकडे वळत आहोत जिथे बँका छोट्या उद्योजकांना जीएसटी आणि अन्य विवरणपत्रांच्या आधारे कर्ज देऊ शकतील. आम्ही 1 कोटी रुपयांपर्यंतचे कर्ज 59 मिनिटांत मंजूर करत आहोत.”
तत्पूर्वी पंतप्रधानांनी गांधीनगर येथे महात्मा मंदीर प्रदर्शन केंद्रात व्हायब्रंट गुजरात जागतिक व्यापार प्रदर्शनाचे उद्घाटन केले. त्याचबरोबर 18-20 जानेवारी दरम्यान गांधीनगर येथे होणाऱ्या नवव्या व्हायब्रंट गुजरात शिखर परिषदेसाठी सगळे सज्ज झाले आहेत. या परिषदेत राष्ट्रप्रमुख, जागतिक स्तरावरील उद्योजक आणि विचारवंत सहभागी होणार आहेत. पंतप्रधान नरेंद्र मोदी उद्या परिषदेच्या उद्घाटन सत्राला संबोधित करतील.
B.Gokhale/S.Kane/P.Malandkar
(Visitor Counter : 48
रसायन आणि खते मंत्रालय
अत्यावश्यक 871 अनुसूचित औषधे मूल्य नियंत्रण यंत्रणेअंतर्गत समाविष्ट
राष्ट्रीय औषध मूल्य प्राधिकरणाने  राष्ट्रीय अत्यावश्यक औषधांची यादी , 2015 अंतर्गत 871 निर्धारित औषधांच्या कमाल किंमती निश्चित केल्या आहेत.
कमाल मर्यादा किंमतीच्या निर्धारणात औषध मूल्य नियंत्रण ऑर्डर  2013 अंतर्गत कार्डियाक स्टेंटची कमाल किंमत समाविष्ट आहे, ज्यामुळे कोरोनरी स्टेंटची किंमत बेअर मेटल स्टेंटसाठी 85% आणि ड्रग इल्युटिंग स्टेंटसाठी 74% पर्यंत कमी झाली.
केंद्रीय रसायने आणि खते मंत्री डी. व्ही. सदानंद गौडा यांनी आज राज्यसभेत लेखी उत्तरात ही माहिती दिली. गौडा यांनी सांगितले की, डीपीसीओ 2013 अंतर्गत असाधारण अधिकारांचा वापर करून कार्डियक स्टेंट्स, गुडघा प्रत्यारोपण , 106 मधुमेह प्रतिबंधक आणि कार्डिओव्हॅस्क्युलर औषधे आणि 42 नॉन-शेड्यूल कॅन्सरविरोधी औषधे देखील जनहितार्थ मूल्य सुसुत्रीकरणाअंतर्गत आणली आहेत.
ते म्हणाले, एनपीपीएद्वारा कमाल मर्यादेचे दर निश्चित करणे ही एक निरंतर प्रक्रिया आहे. जेव्हा आवश्यक औषधांच्या राष्ट्रीय यादीमध्ये नवीन औषधांचा समावेश केला जातो तेव्हा त्यांची किंमत एनपीपीएद्वारे निश्चित केली जाते.
M.Chopade/S.Kane/P.Kor
संरक्षण मंत्रालय
लष्करप्रमुखांचा फ्रान्स दौरा
लष्करप्रमुख जनरल मनोज पांडे 14 ते 17 नोव्हेंबर 2022 या कालावधीत फ्रान्सच्या दौऱ्यावर जात आहेत. चार दिवसांच्या या दौऱ्यात ते त्यांचे समकक्ष अधिकारी आणि फ्रान्सच्या वरिष्ठ लष्करी अधिकाऱ्यांना भेटणार आहेत. दोन्ही राष्ट्रांमधील संरक्षण क्षेत्रातील परस्पर सहकार्य दृढ व्हावेत या उद्देशाने हा दौरा आयोजित करण्यात आला आहे.
लष्करप्रमुख या भेटीदरम्यान, पहिल्या महायुद्धात बलिदान देणाऱ्या 4742 भारतीय सैनिकांच्या बलिदानाचे स्मरण करणाऱ्या न्यूव्ह चॅपेल इंडियन मेमोरियलला पुष्पचक्र अर्पण करतील. ते संरक्षण दलाचे प्रमुख, लष्करप्रमुख आणि कमांडर कमांडमेंट डेस फोर्सेस टेरेस्ट्रेस  / लँड कॉम्बॅट फोर्सेसचे कमांडर यांची भेट घेणार आहेत. या भेटीत ते भारत-फ्रान्स संरक्षण संबंध वाढवण्याच्या मार्गांवर चर्चा करतील.
लष्करप्रमुख पॅरिसमधील विविध लष्करी प्रशिक्षण आस्थापनांचा समावेश असलेल्या इकोले सैनिकी तळाला भेट देतील आणि इकोले डी गुएरा-टी येथे अभ्यासक्रमाला उपस्थित असलेल्या वरिष्ठ कर्मचारी अधिकाऱ्यांना संबोधित करतील. ते ड्रॅग्युगनन येथील लष्करी शाळांनाही भेट देणार आहेत, या अव्वल दर्जाच्या प्रशिक्षण आस्थापना असून या संस्था निवड झालेले अधिकारी आणि नॉन-कमिशनड अधिकार्यांना प्रशिक्षण देतात.
सदैव विस्तारत असलेल्या संरक्षण सहकार्याच्या गुंतवणुकीमुळे दोन्ही सैन्यात प्रत्येक स्तरावर एक मजबूत संबंध प्रस्थापित झाला आहे. लष्करप्रमुखांच्या फ्रान्स दौऱ्यामुळे दोन्ही सैन्यांमधील विश्वासाचे बंध अधिक दृढ होतील.
दूरसंचार आणि माहिती तंत्रज्ञान मंत्रालय
मुंबई, दिल्ली आणि कोलकात्यामध्ये बीएसएनएल/ एमटीएनएलच्या इमारतींना लागलेल्या आगींच्या चौकशीचे दूरसंचार विभागाचे आदेश
नवी दिल्ली, 23 जुलै 2019
मुंबईत वांद्रे टेलिफोन एक्सचेंजच्या इमारतीत आणि कोलकात्यामध्ये सॉल्ट लेक येथे बीएसएनएल इमारतीत काल मोठी आग लागली. तसेच दिल्लीत किडवाई भवनमध्ये लहानशी आग लागली. या आगींच्या घटनांची चौकशी करण्याचे आदेश दूरसंचारमंत्री रवीशंकर प्रसाद यांनी दिले आहेत. तसंच बीएसएनएल आणि एमटीएनएल यांनी आपापल्या इमारतींचे नव्याने अग्निसर्वेक्षण करावे, असे त्यांनी सांगितले आहे. मुंबईत 22 जुलै 2019 रोजी एमटीएनएलच्या इमारतीला दुपारी तीनच्या सुमाराला आग लागली होती आणि अग्निशमन दलाने व्यापक मदतकार्य राबवून ती दुसऱ्या दिवशी पहाटे पूर्णपणे नियंत्रणात आणली. यामध्ये कोणतीही जीवितहानी झाली नाही. मात्र, या इमारतीत असलेल्या टेलिफोन लाईन्स आणि इतर सामग्रीचे नुकसान झाल्याने 25000 दूरध्वनी ग्राहक आणि 8000 इंटरनेट ग्राहकांची सेवा बंद आहे. ही सेवा पुढल्या चार दिवसात सुरू होण्याची शक्यता आहे.
पश्चिम बंगालमध्ये कोलकात्यात सॉल्ट लेक भागातल्या बीएसएनएलच्या इमारतीला देखील 22 जुलै 2019 रोजी आग लागली. ही आग दुसऱ्या दिवशी पहाटे आटोक्यात आणण्यात आली. यामुळे मोबाईल सेवांवर परिणाम झाला असला तरी बऱ्याच प्रमाणात मोबाईल सेवा पूर्ववत झाल्या असून अंदमान निकोबार भागातल्या सेवा येत्या चार दिवसात पूर्ववत केल्या जाणार आहेत. दिल्लीच्या किडवाई भवनमधल्या एमटीएनएल कार्यालयात लहानशी आग लागली होती. ही आग काही तासांतच आटोक्यात आली.
S.Tupe/S.Patil/P.Malandkar
(Visitor Counter : 129
पंतप्रधान कार्यालय
आसाममधील बिस्वनाथ जिल्ह्यात रस्ते अपघातात झालेल्या जीवितहानीबद्दल पंतप्रधानांनी व्यक्त केला शोक
पंतप्रधान नरेंद्र मोदी यांनी आसाममधील बिस्वनाथ जिल्ह्यात रस्ते अपघातात झालेल्या जीवितहानीबद्दल तीव्र दुःख व्यक्त केले आहे. तसेच जखमींच्या प्रकृतीत लवकर सुधारणा व्हावी यासाठी प्रार्थना केली आहे.
पंतप्रधान कार्यालयाने ट्विट केले आहे;
"आसामच्या बिस्वनाथ जिल्ह्यात रस्ते अपघातात झालेल्या जीवितहानीमुळे मला तीव्र दु:ख झाले आहे. या अपघातात मृत्यू झाकलेल्या व्यक्तींच्या कुटुंबियांप्रति मी संवेदना व्यक्त करतो. जखमींच्या प्रकृतीत लवकर सुधारणा व्हावी, यासाठी प्रार्थना करत आहे.
आरोग्य आणि कुटुंब कल्याण मंत्रालय
राज्ये आणि केंद्रशासित प्रदेश यांच्याकडील कोविड-19 लसीच्या मात्रांच्या उपलब्धतेविषयीची अद्ययावत माहिती
राज्ये आणि केंद्रशासित प्रदेशांना कोविड प्रतिबंधक लसीच्या 88 कोटी 94 लाखांहून अधिक मात्रा पुरविण्यात आल्या
राज्ये आणि केंद्रशासित प्रदेश सरकारे तसेच खासगी रुग्णालयांकडे 5 कोटी 38 लाखांहून अधिक मात्रा अजूनही शिल्लक
संपूर्ण देशात कोविड-19 प्रतिबंधक लसीकरण मोहिमेचा वेग वाढविणे आणि मोहिमेच्या व्याप्तीचा विस्तार करणे यासाठी केंद्र सरकार वचनबद्ध आहे. या लसीकरण मोहिमेच्या सार्वत्रिकीकरणाचा नवा टप्पा देशात 21 जून 2021 पासून सुरु झाला. लसीच्या अधिक मात्रा उपलब्ध करून देणे, राज्ये आणि केंद्रशासित प्रदेशांना लसीकरणाचे उत्तम नियोजन करता यावे यासाठी त्यांच्याकरिता उपलब्ध असलेल्या लसीच्या मात्रांची आगाऊ स्वरुपात माहिती पुरविणे आणि लस पुरवठा साखळीचे सुरळीत मार्गीकरण करणे या उपक्रमांच्या माध्यमातून लसीकरण मोहिमेचा वेग वाढविण्यात येत आहे.
राष्ट्रव्यापी लसीकरण मोहिमेचा एक भाग म्हणून भारत सरकार, सर्व राज्ये आणि केंद्रशासित प्रदेशांना कोविड प्रतिबंधक लसीचा मोफत पुरवठा करून त्यांना मदत करीत आहे. कोविड-19 प्रतिबंधक लसीकरण मोहिमेच्या सार्वत्रिकीकरणाच्या या नव्या टप्प्यात केंद्र सरकार, देशातील लस निर्मात्यांनी उत्पादित केलेल्या लसीच्या साठ्यापैकी 75% साठ्याची खरेदी करून त्याचा  पुरवठा सर्व राज्ये आणि केंद्रशासित प्रदेशांना करणार आहे.
|
|
VACCINE DOSES
|
|

|
|
SUPPLIED
|
|
88,94,17,855
|
|
BALANCE AVAILABLE
|
|
5,38,59,455
राज्ये आणि केंद्रशासित प्रदेशांना आतापर्यंत भारत सरकारतर्फे खरेदी केलेल्या  आणि थेट राज्यांकडून खरेदी अशा एकूण 88 कोटी 94 लाखांहून अधिक  मात्रांचा पुरवठा झाला आहे .
राज्ये/ केंद्रशासित प्रदेशांकडे कोविड प्रतिबंधक लसीच्या 5 कोटी 38 लाखांहून अधिक  मात्रा अजूनही शिल्लक असून यापुढील काळातील लसीकरणासाठी त्या उपलब्ध आहेत.
दूरसंचार आणि माहिती तंत्रज्ञान मंत्रालय
गोवा टपाल विभागातर्फे पुरुषोत्तम काकोडकर आणि मोहन रानडे या अज्ञात नायकांवरील विशेष लिफाफ्याचे प्रकाशन
पणजी, 13 ऑक्टोबर 2021
राष्ट्रीय टपालतिकिट संग्रह  दिन आणि स्वातंत्र्याच्या 75व्या वर्धापन दिनानिमित्त आझादी का अमृतमहोत्सव या उपक्रमाचे औचित्य साधत गोवा टपाल विभागाने पुरुषोत्तम काकोडकर आणि मोहन रानडे या अज्ञात नायकांवर दोन विशेष कव्हर प्रकाशित केले. गोवा विभागाच्या पणजीच्या टपाल कार्यालयाचे पोस्टमास्तर एस एफ रिझवी या कार्यक्रमाला प्रमुख पाहुणे होते. त्यांच्या हस्ते आज रोजी प्रकाशित झालेली ही कव्हर्स पणजी मुख्य टपाल कार्यालयात 13.10.2021 पासून विक्रिला उपलब्ध आहेत.
पणजीच्या टपाल भवन येथे झालेल्या या कार्यक्रमाला पुरुषोत्तम काकोडकरांचे पुतणे परिंद काकोडकर, मोहन रानडेंचे जवळचे सहकारी ताम्हाणे, गोवा टपाल कार्यालयाच्या गोवा विभागाचे वरिष्ठ अधिक्षक सुधीर जी जाखेरे, गोवा इतिहासकार आणि गोवा टपालतिकिट संग्राहक व नाणी- टपाल तिकिट अभ्यासक संस्थेचे [GPNS] सेक्रेटरी आश्लेष कामत, पुरुषोत्तम काकोडकर व मोहन रानडेंचे नातेवाईक आणि टपाल कर्मचारी उपस्थित होते.
पणजीच्या पोस्टमास्तर एस एफ एच रिझवी यांनी आपल्या अध्यक्षीय भाषणात युवापिढीच्या शिक्षणाचे माध्यम म्हणून टपालतिकिट संग्रहाचे असलेले महत्व विशद केले. स्वातंत्र्यसैनिकांचे संस्मरण हे नव्या पिढीला त्यांच्या विचारांनी भारुन टाकण्यासाठी आवश्यक असल्याचे सुधीर जाखेरे यांनी कार्यक्रमाची ओळख करून देताना सांगितले. गोव्याचे इतिहासकार संजीव सरदेसाई यांनी या कार्यक्रमात गोवा स्वातंत्र्यसंग्रामाबद्दल विस्तृत विवेचन केले. गोवा टपालतिकिट संग्राहक व नाणी , टपालतिकिट अभ्यासक संस्थेचे आश्लेष कामत यांनी गोवा राज्यातील टपाल तिकीट संग्रह कार्याचा भविष्यकालीन वेध घेतला.M.Chopade/V.Sahajrao/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 106
महिला आणि बालविकास मंत्रालय
महिला आणि बालविकास मंत्रालयाकडून भोपाळ मध्ये आज बालसुरक्षा आणि बालकल्याण या विषयांवर दुसऱ्या प्रादेशिक परिसंवादाचे आयोजन
भारत सरकारच्या महिला आणि बालविकास मंत्रालयाने आज 09.07.2023 रोजी भोपाळ मध्ये बालसंरक्षण, बालसुरक्षा आणि बालकल्याण या विषयांवर दुसऱ्या एकदिवसीय प्रादेशिक परिसंवादाचे आयोजन केले. मध्य प्रदेश, छत्तीसगड आणि राजस्थान या तीन राज्यांनी या परिसंवादात सहभाग घेतला होता. बालकल्याण समित्या , बाल विषयक न्याय मंडळे , ग्राम बाल संरक्षण समिती सदस्य  आणि अंगणवाडी कार्यकर्ते अशा एकूण 1500 प्रतिनिधींनी या परिसंवादात सहभाग घेतला. हा कार्यक्रम बाल संरक्षण, बाल सुरक्षा आणि बाल कल्याण समस्याबाबत प्रादेशिक परिसंवाद मालिकेच्या माध्यमातून देशभर जागरूकता आणि प्रसार करण्याच्या उपक्रमाचा एक भाग आहे.
केंद्रीय महिला आणि बालविकास मंत्री स्मृती झुबिन इराणी आणि महिला आणि बालविकास राज्यमंत्री डॉ मुन्जापारा महेंद्रभाई परिसंवादाला उपस्थित होते.
डॉ मुन्जापारा महेंद्रभाई यांनी बाल कल्याण आणि संरक्षणाच्या उद्दिष्टांबाबत आंतर मंत्रालय आणि मंत्रालय अंतर्गत स्तरावर कार्यक्षम आणि प्रभावी परिणाम घडवू पाहणाऱ्या ‘वात्सल्य मोहीमे’ची उद्दिष्टे अधोरेखित केली.
महिला आणि बालविकास मंत्रालयाच्या केंद्रीय मंत्री स्मृती झुबिन इराणी यांनी, सीसीआयमधून 1,450,000 बालकांना आपल्या घरी परतण्यात सहाय्यभूत ठरणाऱ्या बाल हक्क संरक्षण राष्ट्रीय आयोग, राज्य बाल आयोग आणि बाल कल्याण मंडळे यांच्या कार्याबाबत कृतज्ञता व्यक्त केली.
या कायद्यात बदल होण्याआधी देशभरात विविध न्यायालयांमध्ये 900 दत्तक प्रकरणे प्रलंबित होती. सरकारने कायद्यात बदल घडवून आणत जिल्हा प्रशासनांना याची जबाबदारी दिल्यानंतर देशभर वर्षभरात 2250 दत्तक प्रकरणांची प्रक्रिया यशस्वीरित्या पार पडली.
13–14 वर्षांपूर्वी देश पातळीवर सुमारे 8 ते 9 हजार बालकांची सुरक्षितता निश्चित करण्यात आली होती. आज भारत सरकार देश पातळीवर बिगर संस्थात्मक स्तरावर सुमारे 65,000 बालकांची काळजी वाहत आहे.
माहिती आणि प्रसारण मंत्रालय
श्रद्धेच्या आडून फसवणूक आणि खोटेपणा अशा संकल्पनेवर आधारित स्पॅनिश थरारपट 'द प्रिचर' चा 52 व्या इफफीमध्ये जागतिक प्रीमियर शो
पणजी, 24 नोव्हेंबर 2021
'द प्रिचर' हा एक स्पॅनिश रहस्यमय थरारपट असून भोळ्या, पापभिरू लोकांची श्रद्धेच्या नावाखाली नियोजनबद्ध फसवणूक करणाऱ्या टोळीच्या कारस्थानांची कथा यात आहे. जिथे श्रद्धेचा बाजार मांडत भ्रष्टाचार आणि फसवणूक बेमालूमपणे केली जाते अशा शहरातील कारस्थाने आणि धर्मांधता यांचे चित्रण असलेली ही कथा आहे.
"या चित्रपटाच्या माध्यमातून,माझा हेतू अशा विषयाकडे लोकांचे लक्ष वेधण्याचा होता, जो जगात सगळीकडे घडतो आहे, अशी माहिती, 'द प्रिचर' चे दिग्दर्शक टिटो जारा यांनी दिली. गोव्यात सुरु असलेल्या 52 व्या इफफीदरम्यान प्रसारमाध्यमांशी ते बोलत होते. या पत्रकार परिषदेला चित्रपटाचे निर्माते मगदा ग्रेस देखील उपलब्ध होते.
"मी स्वतः सश्रद्ध व्यक्ती आहे, त्यामुळे माझा चित्रपट कोणत्याही धर्माविरुद्ध नाही. मात्र श्रद्धावान लोक जेव्हा अडचणीत असतात, त्यावेळी ही श्रद्धाच त्यांची शेवटची आशा असते, आपल्याला संकटातून बाहेर काढणारा काही चमत्कार होईल अशी आस त्यांना असते. अशा भोळ्या लोकांच्या श्रद्धेचा आणि भावनांचा गैरफायदा घेणाऱ्या काही दुष्टप्रवृत्ती असतात, त्यांच्यावर माझा सिनेमा कठोर प्रहार करतो." असे दिग्दर्शक म्हणाले.
धर्म हा असा विषय आहे, ज्यावर काहीही बोलले तर लगेचच भावना दुखावल्या जातात, आक्षेप घेतले जातात." मात्र आम्हाला काहीही विवाद निर्माण करण्यात रस नाही. धर्माच्या नावाखाली गैरफायदा घेणाऱ्या लोकांविरोधात माझा चित्रपट आहे."
"धर्माबाबत लोक संवेदनशील असतात, याची मला जाणीव आहे. मात्र तरीही आपण या विषयावर उत्तम संवाद साधू शकतो, असा मला विश्वास वाटतो" असेही जारा पुढे म्हणाले.
हा चित्रपट वास्तव घटनांवर आधारित आहे. यात एका छोट्या मुलीची कथा आहे. या मुलीकडे कोणतेही आजार स्पर्शाने बरे करण्याची आणि त्रस्त मनांना दिलासा देण्याची 'दैवी शक्ती' आहे असा अपप्रचार करुन एक बदमाश तिचा वापर करुन घेतो.
"हा चित्रपट तयार करण्यासाठी मला 9 वर्षे लागलीत. याकाळात मी अशा अनेक 'कथित चमत्कार करणाऱ्या' आणि फसवणूक करणाऱ्या लोकांना भेटलो. माझ्या देशात जे काही घडते आहे, त्याचाच लेखाजोखा मी या चित्रपटात मांडला आहे, असेही जारा यांनी सांगितले.S.Tupe/R.Aghor/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 153